Gregor Wentzel (17 Februarie 1898 – 12 Augustus 1978) was 'n Duitse fisikus wat bekend was vir die ontwikkeling van kwantummeganika. Wentzel, Hendrik Anthony Kramers, en Léon Brillouin het die Wentzel–Kramers–Brillouin-benadering in 1926 ontwikkel. Gedurende sy vroeë jare dra hy by tot die daarstelling van die X-straal en die veld van spektroskopie, waarna hy hieropvolgend bydrae maak tot kwantummeganika, kwantumelektrodinamika en die meson-teorie. Gregor Wentzel is gebore in Düsseldorf, Duitsland, as die eerste van vier kinders van Joseph en Anna Wentzel. Hy is in 1929 getroud met Anna "Anny" Pohlmann en sy enigste kind, Donat Wentzel, is in 1934 gebore. Die gesin verhuis in 1948 na die Verenigde State, totdat hy en Anna terugkeer na Ascona, Switserland in 1970. Wentzel se tersiêre opvoeding neem in 1916 'n aanvang aan die Universiteit van Freiburg. Gedurende 1917 en 1918 dien hy in die leër tydens die Eerste Wêreldoorlog. Daarna sit hy sy opvoeding voort aan Freiburg tot 1919, waarna hy na die Universiteit van Greifswald gaan. Hy gaan in 1920 na die Ludwig Maximilian-universiteit van München (LMU) om onder Arnold Sommerfeld te studeer.